MEMORANDUM TA’ SPJEGAZZJONI

1.KUNTEST TAL-PROPOSTA

•Raġunijiet u objettivi tal-proposta

Ir-Regolament tal-Kunsill (UE) Nru 2019/1919

Il-Ftehim ta’ Sħubija dwar is-Sajd Sostenibbli bejn l-Unjoni Ewropea u r-Repubblika Iżlamika tal-Mauritania jistabbilixxi qafas għall-governanza legali, ambjentali, ekonomika u soċjali tal-attivitajiet tas-sajd imwettqa mill-bastimenti tal-Unjoni fl-ilmijiet taħt il-ġurisdizzjoni tal-Mauritania. Il-Protokoll dwar l-implimentazzjoni tal-Ftehim jipprevedi opportunitajiet tas-sajd għall-bastimenti tal-Unjoni f’seba’ kategoriji.

Il-Protokoll ġie estiż permezz ta’ Ftehim fil-forma ta’ skambju ta’ ittri bejn l-Unjoni u l-Mauritania fil-15 ta’ Novembru 2020.

Ir-Regolament tal-Kunsill (UE) 2019/1919, li jalloka l-opportunitajiet tas-sajd skont il-Ftehim bejn l-Istati Membri tal-UE, bħalissa għadu jinkludi r-Renju Unit tal-Gran Brittanja u l-Irlanda ta’ fuq (ir-Renju Unit).

Fil-31 ta’ Jannar 2021, ir-Renju Unit ħareġ mill-Unjoni Ewropea abbażi tal-Artikolu 50 tat-Trattat dwar l-Unjoni Ewropea. Fil-Ftehim dwar il-Ħruġ, ġie deċiż perjodu ta’ tranżizzjoni li ntemm fil-31 ta’ Diċembru 2020. Għalhekk, id-dritt tal-Unjoni ma kienx applikabbli għar-Renju Unit mill-1 ta’ Jannar 2021.

Għalhekk, jenħtieġ li l-opportunitajiet tas-sajd attribwiti lir-Renju Unit jitneħħew mir-Regolament (UE) 2019/1919 u jiġu riallokati mill-1 ta’ Jannar 2021. Din il-proposta temenda r-Regolament sabiex l-opportunitajiet tas-sajd tar-Renju Unit jiġu ridistribwiti fost l-Istati Membri li jibbenefikaw minn opportunitajiet tas-sajd fl-istess kategorija fi proporzjon mal-allokazzjonijiet tal-Istati Membri. Din l-allokazzjoni ma tippreġudikax l-allokazzjonijiet futuri skont il-Protokolli li jmiss. Din il-proposta temenda r-Regolament sabiex tirtira l-liċenzji trimestrali miżmuma mir-Renju Unit.

It-TACs proviżorji skont l-Artikolu 499 tat-TCA għall-opportunitajiet tas-sajd fl-2021 u ċerti stokkijiet fl-2022 skont ir-Regolament tal-Kunsill (UE) Nru 2021/91 u r-Regolament tal-Kunsill (UE) Nru 2021/92

Minn Jannar 2021, is-sitwazzjoni tal-industrija tas-sajd tal-UE nbidlet, inkluż il-qafas ġuridiku applikabbli għall-ġestjoni tas-sajd tal-UE u tar-Renju Unit għaż-żoni regolatorji rispettivi tagħhom. Bħala firmatarji tal-Ftehim dwar il-Kummerċ u l-Kooperazzjoni (TCA - Trade and Commerce Agreement), u meta wieħed iqis il-kunsiderazzjonijiet u l-orjentazzjonijiet ta’ politika potenzjalment differenti tagħhom, kemm l-UE kif ukoll ir-Renju Unit eżerċitaw ir-rwoli rispettivi tagħhom għall-ewwel darba matul konsultazzjonijiet twal, iżda eventwalment ta’ suċċess, li laħqu l-qofol tagħhom fi ftehim dwar it-TACs definittivi għall-2021 u għall-2022 għal ċerti stokkijiet.

Fin-nuqqas ta’ ftehim mar-Renju Unit dwar l-opportunitajiet tas-sajd mill-bidu tal-2021, kull Parti applikat TACs proviżorji skont l-Artikolu 499 tat-TCA għall-istokkijiet kondiviżi bejn l-UE u r-Renju Unit. Fir-Regolament tal-Kunsill (UE) Nru 2021/91 u fir-Regolament tal-Kunsill (UE) Nru 2021/92, l-UE stabbiliet TACs proviżorji applikabbli sal-31 ta’ Lulju 2021 għall-bastimenti li jistadu fl-ilmijiet tal-UE, ta’ pajjiżi terzi u dawk internazzjonali. Dawk it-TACs proviżorji kellhom l-għan li jiżguraw il-kontinwazzjoni ta’ attivitajiet sostenibbli tas-sajd tal-UE fid-dawl tal-konsultazzjonijiet li dak iż-żmien kienu għaddejjin bejn l-UE u r-Renju Unit.

Konsultazzjonijiet mar-Renju Unit dwar l-opportunitajiet tas-sajd skont l-Artikolu 498 tat-TCA

L-Unjoni wettqet konsultazzjonijiet mar-Renju Unit f’konformità mad-dispożizzjonijiet tat-TCA, mal-objettivi u l-prinċipji stabbiliti fl-Artikoli 2, 3, 28 u 33 tar-Regolament dwar il-PKS kif ukoll fl-Artikoli 4 u 5 tal-pjanijiet pluriennali (MAPs) tal-Ilmijiet tal-Punent u tal-Baħar tat-Tramuntana, u d-Deċiżjoni tal-Kunsill li tistabbilixxi l-pożizzjoni li għandha tittieħed f’isem l-Unjoni fil-konsultazzjonijiet mar-Renju Unit biex jintlaħaq qbil dwar l-opportunitajiet tas-sajd għal stokkijiet kondiviżi għall-2021 u, għal ċerti stokkijiet tal-baħar fond, għall-2021 u għall-2022.

Il-konsultazzjonijiet twettqu mill-Kummissjoni f’koordinazzjoni sħiħa mal-Kunsill. Il-Kumitat PECH tal-Parlament Ewropew kien involut permezz ta’ sessjonijiet perjodiċi ta’ informazzjoni u aġġornament.

Meta qablet matul il-konsultazzjonijiet mal-livelli tat-TAC tal-istokkijiet immirati u ta’ qabdiet inċidentali, il-Kummissjoni bbażat ruħha fuq ir-rekwiżiti tat-TCA u l-qafas ġuridiku applikabbli tal-UE. Bl-istess mod, meta matul il-konsultazzjonijiet qablet mal-istokkijiet tal-approċċ analitiku u ta’ prekawzjoni, il-Kummissjoni bbażat ruħha fuq l-aħjar parir xjentifiku disponibbli, b’mod partikolari dak tal-Kunsill Internazzjonali għall-Esplorazzjoni tal-Baħar (ICES - International Council for the Exploration of the Sea).

Fit-2 ta’ Ġunju 2021, il-Kummissjoni qablet fil-prinċipju mar-Renju Unit dwar l-istabbiliment ta’ għadd kbir ta’ TACs, skont l-Artikoli 498(2), (4)(a) sa (4)(d) u (6) tat-TCA għall-2021 (stokkijiet elenkati fl-Anness 35 tat-TCA). Il-ftehim fil-prinċipju ġie stabbilit fir-Rekord bil-Miktub, li ġie ffirmat mill-Kapijiet tad-Delegazzjoni tar-Renju Unit u mir-rappreżentant tal-Kummissjoni f’isem l-Unjoni, fil-11 ta’ Ġunju 2021 f’konformità mal-Artikolu 498(6) tat-TCA. Il-Kunsill approva l-ftehim fit-11 ta’ Ġunju b’Deċiżjoni bbażata fuq id-dokument tal-Kunsill 9512/21 PECHE 184/UK 145.

Il-konklużjoni ta’ dawn il-konsultazzjonijiet tintroduċi opportunitajiet tas-sajd maqbula u żgurati kemm għall-UE kif ukoll għar-Renju Unit għall-2021 (u għal xi stokkijiet tal-baħar fond għall-2022), skont dispożizzjonijiet ta’ aċċess li jippermettu lill-bastimenti ta’ kull parti jisfruttaw dawn l-opportunitajiet tas-sajd fl-ilmijiet ta’ xulxin.